王安石
寄慎伯筠
世网挂士如蛛丝，大不及取小缀之。
宜乎倜傥不低敛，醉脚踏倒青天低。
前日才能始谁播，一口惊张万夸和。
雷公诉帝喘欲吹，咸恐声名塞天破。
文章喜以怪自娱。
不肯裁缩要有余。
多为峭句不姿媚，天骨老硬无皮肤。
人传书染莫对当，破卵惊出鸾凤翔。
人间下笔不肯屈，铁索急缠蛟龙僵。
少年意气强不羁，虎胁插翼白日飞。
欲将独立夸万世，笑诮李白为疾儿。
四天无壁才可家，醉胆愤痒遣酒拏。
欲偷北斗酌竭酒，力拔太华镳鲸牙。
世儒口软声似蝇，好於壮士为忌憎。
我独久仰愿一见，浩歌不敢儿女声。